የባለሙያ ቡድኑ ያቀረበውን የምክረ ሀሳብ ለመተግበር የሚያስችል የውይይት መድረክ ለማካሄድ ቀጠሮ መያዙን ሚኒስቴሩ አስታወቀ
– የህዳሴው ግድብ ግንባታ በተፋሰሱ ሀገራት ላይ የሚኖረውን ጥቅምና ጉዳት ለማጥናት የተቋቋመው አለም አቀፍ የባለሙያዎች ቡድን የቀረበውን የምክረ ሀሳብ ለመተግበር የሚያስችል የውይይት መድረክ ለማካሄድ ቀጠሮ መያዙን የውሃ፣ የመስኖና ኢነርጂ ሚኒስቴር አስታወቀ።በሚኒስቴሩ የወሰንና ወሰን ተሻጋሪ ወንዞች ጉዳይ ዳይሬክቶሬት ዳይሬክተር አቶ ፈቅአህመድ ነጋሽ ለዋልታ ኢንፎርሜሽን ማዕከል እንደገለፁት፤ የባለሙያዎቹ ቡድን ያቀረበውን ምክረ ሀሳብ በምን አይነት ሁኔታ ተግባራዊ ማድረግ እንደሚቻል ለመመካከር ጥቅምት 12 ቀን 2006 ዓ.ም በሱዳን ለመገናኘት ከሱዳን መንግስት ምላሽ እየተጠበቀ ነው።ባለሙያዎቹ በጥናታቸው ሁለት ምክረ ሀሳቦችን ማቅረባቸውን አቶ ፈቅአህመድ ጠቁመው፤ የታላቁ የህዳሴው ግድብ ግንባታ ጥናት ሲካሄድ በግብፅ ውስጥ ያለውን የአስዋን ግድብና የህዳሴው ግድብ ብቻ ላይ ትኩረት ተደርጎ የተሰራ በመሆኑ በግብፅ ውስጥ ያለውን የውሃ አጠቃቀምና በኢትዮጵያና በሱዳን ወደፊት የሚካሄዱ የግድብ ግንባታዎች ጥናቱ አካቶ የተሰራ ባለመሆኑ ሀገራት በጋራ በድጋሚ ጥናቱን ቢያካሂዱ መልካም ነው የሚል ምክረ ሀሳብ ማቅረባቸውን አስታውሰዋል።ሱዳን ውስጥ ያሉ አነስተኛ ግድቦችና በኢትዮጵያ ውስጥ ወደፊት የሚገነቡ ግድቦች ታሳቢ ተደርጎ ጥናቱ በድጋሚ ቢካሄድ በሀገራቱ ላይ ይበልጥ መተማመንን እንደሚፈጥር ጥናቱን ያጠኑት የባለሙያዎች ቡድን ሪፖርት እንደሚጠቁም ተናግረዋል።ሌላው ግድቡ የአካባቢ ተፅዕኖ እንዳለውና እንደሌለው ለማረጋገጥ ሶስቱ ሀገራት መረጃ ላይ የተመሰረተ ጥናት በድጋሚ ቢያካሄዱ ጥሩ መሆኑን በሪፖርቱ መቅረቡን ገልፀው፤ በዚህ መሰረትም ሁለት ጊዜ ለመገናኘት ቀጠሮ ቢያዝም በተለያዩ ምክንያቶች ሳይሳካ በመቅረቱ በቅርቡ ጥቅምት 12 ለማካሄድ ታቅዷል ብለዋል። የግድቡ መገንባት በየትኛውም በተፋሰሱ ውስጥ ባሉ ሀገራት የሚያደርሰው ጉዳት እንደሌለው ለማረጋገጥና በሀገራቱ መካከል መተማመን እንዲኖር ለማስቻል በኢትዮጵያ ሀሳብ አቅራቢነት የጥናት ቡድኑ እንደተቋቋመ ገልፀው፤  የጥናት ቡድኑም ለአንድ አመት ጥናቱን ማካሄዱን ተናግረዋል።ቡድኑ ጥናቱን ለአንድ አመት ባካሄደበት ወቅት ኣራት ጊዜ በኢትዮጵያ፣ አንድ ጊዜ በካይሮና አንድ ጊዜ ደግሞ በሱዳን ስብሰባ ያካሄደ መሆኑን ጠቁመው፤ አራት ጊዜ የግድቡ ስራ በሚካሄድበት ቦታ በመገኘት የግድቡ መሰረት የሚያርፍበትን ቦታ በአለም አቀፍ የግድብ መሀንዲሶች እየተመራ ለሶስት ቀናት በመቆየት ጥንቃቄ የተሞላው ጥናት ማካሄዳቸውንም ተናግረዋል።እንደ አቶ ፈቅአህመድ ገለፃ፤ የጥናት ቡድኑ ውጤት መሰረትም የህዳሴው ግድብ መገንባት ለሶስቱም ሀገራት ጥቅም እንጂ የጎላ ተፅዕኖ እንደሌለው በሪፖርቱ ላይ ተገልጿል ብለዋል።ባለሙያዎቹ የግድቡ ዲዛይንም አለም አቀፍ መስፈርትን የተከተለ መሆኑንና ግድቡ በጠንካራ መሰረት ላይ የተሰራ መሆኑን ያረጋገጡበት ሁኔታ እንዳለም ተናግረዋል።በተለይም የግድቡን ደህንነት አስተማማኝ የሚያደርገው ዋናው ግድብና የሀይል ማመንጫ ቤቱ በጠንካራ አለት ላይ የተመሰረተ መሆኑንና የግድቡ ዲዛይን ሲሰራም ከግድብ ደህንነት ጋር ቀጥተኛ ግንኙነት ያላቸው የግድቡ አካላቶች ላይ ከፍተኛ ጥንቃቄ መደረጉንና ልዩና ውስብስብ የሆነ ላብራቶሪ ስራዎች መሰራቱንም ባለሙያዎቹ በሪፖርታቸው ላይ አስፍረዋል ብለዋል።ሌላው የአንድ ግድብ ደህንነት የሚረጋገጠው ጎርፍ በማሳለፍ አቅሙ መሆኑን ጠቁመው፤ በዚህ በኩልም ታላቁ የህዳሴው ግድብ ጎርፍ የማሳለፍ አቅም እንዳለው የተረጋገጠ ሲሆን፤ ከመሬት መንቀጥቀጥ ፍፁም የራቀ አካባቢ ላይ እየተገነባ መሆኑንም የቴክኒክ ኮሚቴው ማረጋገጡን ተናግረዋል።የታላቁ የህዳሴ ግድብ ውሃ የመያዝ አቅም ሊቀንስ ይገባል፣ ግድቡ በጠንካራ መሰረት ላይ እየተሰራ አይደለም፣ የግድቡ ግንባታ ሊዘገይ ይገባል እየተባሉ የሚነሱ አንዳንድ አሉባልታዎች ከእውነት የራቁ መሆናቸውን አቶ ፈቅአህመድ ገልፀዋል።የታላቁ የህዳሴው ግድብ ከ145 እስከ 150 ሜትር ከፍታ እንደሚኖረው ጠቁመው፤ ከሚኖረው ከፍታ የአንድ ሳንቲም እንኳን እንደማይቀንስ አቶ ፈቅአህመድ መናገራቸውን ዋልታ ኢንፎርሜሽን ማዕከል ዘግቧል።